Juha Mustosen ja Saaren Erän hirviputkia tutkitaan Rovaniemellä. Kuvassa Matti Vaara, Erkki Jäntti, Raimo Torikka ja Juha Mustonen.

Juha Mustosen ja Saaren Erän hirviputkia tutkitaan Rovaniemellä. Kuvassa Matti Vaara, Erkki Jäntti, Raimo Torikka ja Juha Mustonen. Jarmo Honkanen / Yle

Video on levinnyt todella laajalle. Katsojia ja kommentoijia on Pohjoismaista, Euroopasta ja Pohjois-Amerikasta. Kärjessä on neljä Kanadan osavaltiota. Nyt jo lähes 600000 videon avauksesta noin 40 prosenttia on Kanadasta, eli lähes 250000 kertaa.

Näyttää siis oikeasti siltä, että maailmalla on hirviputken mentävä aukko. Alaskassa ja Pohjois-Amerikassa elää arviolta jopa 1,2 - 1,5 miljoonaa hirveä ja saman verran ellei jopa enemmän Euroopassa ja Aasiassa.

Suomen noin 120000 hirvestä kaadetaan vuosittain noin 50000 hirveä. Ruotsissa hirviä arvioidaan olevan noin kolminkertainen määrä kuin Suomessa.

Yle Rovaniemen julkaisema somevideo hirviputkesta hurmasi metsästäjät ympäri maailmaa.

Suosio yllätti putkitähdet

Videossa esiintyville Saaren Erän miehille suuri suosio tuli yllätyksenä.

- Tuo puoli miljoonaa on toki yllätys. Toki osasin odottaa että tuo sosiaalinen media on sen verran voimakas leviämään. Kyllä sieltä metsämiehet ovat kiinnostuneita tämmöisistä aiheista. Sieltä kun käydään katsomassa ja jakoja tehdään, niin kyllähän se kertaantuu, pohtii Saaren Erän metsästyksenjohtaja Matti Vaara.

Pohjanmaalla hirviputki on jo pitkään ollut käytössä ja putken tekijä löytyykin Pohjanmaalta. Sieltä ensimmäinen putki aikanaan haettiin Lappiin.

- Siitä on neljä vuotta aikaa kun näin Vaasassa velipojalla tämmöisen putken ja ajattelin, että tuommoinenhan pitää saada heti Rovaniemelle, muistelee rovaniemeläinen Juha Mustonen oman putkensa hankintaa.

- Kokemukset ovat pelkästään hyviä. Tämähän on helppo värkki vetää, hirvi tulee nätisti yhdellä miehellä metsästä pois, kertoo Juha Mustonen.

Pohjanmaalaisen yrittäjän valmistamat hirviputket. Jarmo Honkanen / Yle

Vanhan pulkka siirtyy varastoon

Juha Mustosen putki houkutteli myös Saaren Erän siirtymään putken käyttöön.

- 80-luvun puolivälissä hankittu vanha pulkka alkoi hajoamaan ja kun vinkki saatiin tuolta Juhalta, että tämmöinen tuubi on saatavana niin mehän tietenkin hommattiin se heti. Vanha pulkka jää nyt historiaan ja uudella mennään tästä eteenpäin, vahvistaa metsästyksenjohtaja Matti Vaara.

Syksyn aikana saadut kokemukset ovat osoittautuneet putken hyväksi hankinnaksi.

- Ehdoton etu on sinä, että hirvi pysyy suojassa koko vetomatkan ajan ja sitä ei tarvitse sitoa mitenkään kiinni ja kaatuilua ei tapahdu.